壁間所掛山水圖
作者：李廌
朝代：宋

paragraphs: 老驥無能空在閑，苜蓿既飽思行山。
誰知八幅分向背，恍如百里隨躋攀。
雲烟濛濛心共遠，草樹陰陰日將晚。
一聲幽鳥隔前溪，萬古回春來疊巘。
凉風彷彿飛清霜，奉身九折思王陽。
嗟我胡爲不自愛，逐物顛倒輕餘光。
瓜籬活計知何日，相對無言搔短髮。
芒鞋竹杖請自在，皎皎吾身真匪石。